CELEX ID: 32023D0387

--- ENGLISH ---

Document:
$en_document

Summary:
$en_summary

--- DANISH ---

Document:
21.2.2023
DA
Den Europæiske Unions Tidende
L 53/19
RÅDETS AFGØRELSE (FUSP) 2023/387
af 20. februar 2023
til støtte for en global rapporteringsmekanisme vedrørende ulovlige konventionelle våben og ammunition hertil for at mindske risikoen for omledning og ulovlig overførsel heraf (»iTrace V«)
RÅDET FOR DEN EUROPÆISKE UNION HAR —
under henvisning til traktaten om Den Europæiske Union, særlig artikel 28, stk. 1, og artikel 31, stk. 1,
under henvisning til forslag fra Unionens højtstående repræsentant for udenrigsanliggender og sikkerhedspolitik, og
ud fra følgende betragtninger:
(1)
I EU's globale strategi for Den Europæiske Unions udenrigs- og sikkerhedspolitik fra 2016 (»EU's globale strategi«) fremhæves det, at Unionen vil fremme fred og garantere sine borgeres og sit områdes sikkerhed samt optrappe sit bidrag til den fælles sikkerhed. Den støtter også kraftigt den fulde gennemførelse og håndhævelsen af multilaterale traktater og ordninger inden for nedrustning, ikkespredning og våbenkontrol og opfordrer til »sporing af våben på tværs af grænserne«, idet det anerkendes, at den europæiske sikkerhed afhænger af bedre og fælles vurderinger af indre og ydre trusler og udfordringer.
(2)
EU's strategi af 19. november 2018»Sikring af våben, beskyttelse af borgerne — EU-strategi til bekæmpelse af ulovlige skydevåben, håndvåben og lette våben samt ammunition hertil« (»EU's SALW-strategi«) understreger, at ulovlige skydevåben, håndvåben og lette våben (»SALW») fortsat bidrager til ustabilitet og vold i Unionen, i dens umiddelbare naboområde og i resten af verden. EU's SALW-strategi fastsætter rammerne for Unionens indsats med henblik på at imødegå nævnte udfordringer og forpligter sig til at støtte forskning rettet mod oprindelsen af ulovlige SALW i konfliktområder, såsom Conflict Armament Research iTrace-projektet.
(3)
Den ulovlige fremstilling og overførsel af og trafik med konventionelle våben og ammunition samt den voldsomme ophobning og ukontrollerede spredning øger usikkerheden i Europa og dets naboområder og i mange andre regioner i verden, forværrer konflikter og undergraver postkonfliktfredsopbygning og udgør dermed en alvorlig trussel mod den europæiske fred og sikkerhed.
(4)
Det fremgår af EU's SALW-strategi, at Unionen vil støtte det arbejde, som udføres af FN's paneler, der overvåger våbenembargoer, og at den vil undersøge mulighederne for at forbedre adgangen til deres konklusioner om omledning og om ulovlig våbenhandel og SALW med henblik på våbeneksportkontrol.
(5)
Med FN's handlingsprogram vedrørende forebyggelse, bekæmpelse og udryddelse af ulovlig handel med SALW i alle dens aspekter (»FN's handlingsprogram«), som blev vedtaget den 20. juli 2001, har alle FN's medlemsstater forpligtet sig til at forebygge ulovlig handel med SALW eller omledning heraf til uautoriserede modtagere og navnlig til at tage hensyn til risikoen for omledning af SALW til den ulovlige handel, når anmodninger om eksporttilladelser vurderes.
(6)
Den 8. december 2005 vedtog De Forenede Nationers Generalforsamling et internationalt instrument, der skal sætte staterne i stand til i tide og på pålidelig vis at identificere og spore ulovlige SALW.
(7)
På tredje gennemgangskonference om FN's handlingsprogram i 2018 bekræftede alle FN's medlemsstater deres tilsagn om at tilskynde stater til i forbindelse med sporing af ulovlige SALW, herunder våben, der findes i konflikt- og postkonfliktsituationer, at søge i registre i den stat, hvor håndvåbnet eller det lette våben blev fundet, og/eller rådføre sig med den stat, hvor det pågældende våben er fremstillet. I den endelige rapport fra det ottende møde, som blev holdt i 2022, af de møder, som staterne afholder hvert andet år for at drøfte gennemførelsen af FN-handlingsprogrammet, bemærkes desuden vigtigheden af, at der udvikles eller fastsættes strenge nationale reguleringsmæssige rammer for mærkning, registrering og sporing af SALW i overensstemmelse med det internationale sporingsinstrument for at forebygge og bekæmpe omledning og ulovlig international overførsel af SALW til uautoriserede modtagere.
(8)
Den 24. december 2014 trådte våbenhandelstraktaten (»ATT«) i kraft. Formålet med ATT er at fastsætte de højst mulige fælles internationale standarder for regulering eller forbedring af reguleringen af den internationale handel med konventionelle våben, at forebygge og udrydde ulovlig handel med konventionelle våben og at forebygge omledning heraf. Unionen bør støtte alle FN's medlemsstater i at gennemføre effektiv kontrol med våbenoverførsler for at sikre, at ATT er så effektiv som muligt, navnlig for så vidt angår gennemførelsen af dens artikel 11.
(9)
Unionen har tidligere støttet iTrace ved Rådets afgørelse 2013/698/FUSP 
(
1
)
, (FUSP) 2015/1908 
(
2
)
, (FUSP) 2017/2283 
(
3
)
 og (FUSP) 2019/2191 
(
4
)
 (iTrace I, II, III og IV) og ønsker at støtte iTrace V, den femte fase af denne globale rapporteringsmekanisme vedrørende ulovlige konventionelle våben og ammunition hertil for at bidrage til Europas fælles sikkerhed, jf. EU's globale strategi —
VEDTAGET DENNE AFGØRELSE:
Artikel 1
1.   Med henblik på gennemførelsen af EU's globale strategi, Rådets fælles holdning 2008/944/FUSP 
(
5
)
 som ændret ved Rådets afgørelse (FUSP) 2019/1560 
(
6
)
, og EU's SALW-strategi fra 2018 og fremme af fred og sikkerhed har de projektaktiviteter, der skal modtage støtte fra Unionen, følgende specifikke mål:
—
fortsat vedligeholdelse af et brugervenligt globalt informationsstyringssystem for omledte eller ulovligt handlede konventionelle våben og ammunition hertil (»iTrace«), der er dokumenteret i konfliktramte områder, med henblik på at stille relevante oplysninger til rådighed for politiske beslutningstagere, eksperter i kontrol med konventionelle våben og embedsmænd, der beskæftiger sig med kontrol med eksport af konventionelle våben, så de kan udvikle effektive, evidensbaserede strategier og projekter til bekæmpelse af den ulovlige spredning af konventionelle våben og ammunition hertil
—
uddannelse og vejledning af nationale myndigheder i konfliktramte stater i at udvikle en bæredygtig national kapacitet til at identificere og spore ulovlige konventionelle våben, fremme et kontinuerligt samarbejde med iTrace-projektet, blive bedre til at fastsætte prioriteter for fysisk sikkerhed og lagerforvaltning (PSSM), mere effektivt udforme nationale krav til våbenkontrol og retshåndhævelsesbistand, navnlig EU-finansierede initiativer såsom INTERPOL's system til registrering og sporing af ulovlige skydevåben (iARMS) og aktiviteterne i Den Europæiske Unions Agentur for Retshåndhævelsessamarbejde (Europol), og styrke dialogen med EU-missioner og -initiativer
—
hyppigere og længerevarende feltforskning inden for konventionelle våben og ammunition hertil, der ulovligt er i omløb i konfliktramte områder, med henblik på at generere iTrace-data for at imødekomme klare krav fra medlemsstaterne og EU-delegationerne
—
skræddersyet støtte til medlemsstaternes myndigheder med ansvar for kontrol med våbeneksport og politiske beslutningstagere inden for våbenkontrol, herunder gentagne rådgivningsbesøg i medlemsstaternes hovedstæder forestået af iTrace-projektmedarbejdere, en døgnbetjent helpdesk, der kan yde øjeblikkelig rådgivning om risikovurdering og strategier for bekæmpelse af omledning, vedligeholdelse af sikre dashboardapplikationer til stationær og mobil brug, der kan give øjeblikkelig meddelelse om omledning efter eksport, og en foranstaltning, hvorved iTrace-projektmedarbejdere efter anmodning kan forsyne medlemsstaterne med en verificering efter afsendelse
—
øget bevidsthed om resultaterne af projektet gennem opsøgende arbejde, fremme af formålet med og de disponible funktioner i iTrace over for internationale og nationale politiske beslutningstagere, eksperter i kontrol med konventionelle våben og myndigheder med ansvar for udstedelse af våbeneksporttilladelser samt styrkelse af den internationale kapacitet til at overvåge den ulovlige spredning af konventionelle våben og ammunition og materiel hertil samt hjælpe politiske beslutningstagere med at fastlægge de vigtigste indsatsområder for international bistand og internationalt samarbejde og mindske risikoen for omledning af konventionelle våben og ammunition hertil
—
tilvejebringelse af rapporter om nøglepolitikspørgsmål, der bygger på data fra feltundersøgelser og lægges i iTrace-systemet, om særlige områder, som kræver international opmærksomhed, herunder væsentlige mønstre for den ulovlige handel med konventionelle våben og ammunition hertil, og den regionale udbredelse af ulovligt handlede konventionelle våben og ammunition og materiel hertil, og
—
fortsat sporing af konventionelle våben og ammunition hertil med samarbejde fra medlemsstaterne og ikke-EU-stater som det mest effektive middel til i videst muligt omfang at klarlægge og verificere mekanismerne bag omledningen af konventionelle våben og ammunition hertil til uautoriserede brugere; sporingen vil blive suppleret med opfølgende undersøgelser med fokus på at identificere de menneskelige, finansielle og logistiske netværk bag de ulovlige overførsler af konventionelle våben.
2.   Bilaget til denne afgørelse indeholder en detaljeret beskrivelse af projektet.
Artikel 2
1.   Unionens højtstående repræsentant for udenrigsanliggender og sikkerhedspolitik (»HR«) har ansvaret for gennemførelsen af denne afgørelse.
2.   Den tekniske gennemførelse af det projekt, der er omhandlet i artikel 1, udføres af Conflict Armament Research Ltd.(»CAR«).
3.   CAR udfører sine opgaver under HR's ansvar. Med henblik herpå indgår HR de nødvendige aftaler med CAR.
Artikel 3
1.   Det finansielle referencebeløb for gennemførelsen af projektet omhandlet i artikel 1 er på 6 200 000 EUR. Det samlede anslåede budget for det overordnede projekt er på 8 806 101,20 EUR, der samfinansieres med CAR og det tyske forbundsudenrigsministerium.
2.   De udgifter, der finansieres med beløbet i stk. 1, forvaltes i overensstemmelse med de procedurer og regler, der gælder for Unionens almindelige budget.
3.   Kommissionen overvåger, at det i stk. 1 omhandlede finansielle referencebeløb forvaltes korrekt. Med henblik herpå indgår Kommissionen den nødvendige aftale med CAR. Det skal fremgå af nævnte aftale, at CAR sørger for, at Unionens bidrag bliver synligt i en grad, der svarer til dets størrelse.
4.   Kommissionen bestræber sig på at indgå den aftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i denne proces og om datoen for indgåelse af nævnte aftale.
Artikel 4
1.   HR aflægger rapport til Rådet om gennemførelsen af denne afgørelse på grundlag af regelmæssige beskrivende rapporter, som CAR udarbejder hvert kvartal. Disse rapporter skal danne udgangspunkt for Rådets evaluering. Med henblik på at bistå Rådet med dets evaluering af resultaterne af denne afgørelse udfører en ekstern enhed en evaluering af projektets virkninger.
2.   Kommissionen aflægger rapport om de finansielle aspekter af det i artikel 1 omhandlede projekt.
Artikel 5
1.   Denne afgørelse træder i kraft på dagen for vedtagelsen.
2.   Denne afgørelse udløber 36 måneder efter indgåelse af aftalen omhandlet i artikel 3, stk. 3. Den udløber dog seks måneder efter ikrafttrædelsesdatoen, hvis der ikke er indgået aftale i denne periode.
Udfærdiget i Bruxelles, den 20. februar 2023.
På Rådets vegne
J. BORRELL FONTELLES
Formand
(
1
)
  Rådets afgørelse 2013/698/FUSP af 25. november 2013 til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (
EUT L 320 af 30.11.2013, s. 34
).
(
2
)
  Rådets afgørelse (FUSP) 2015/1908 af 22. oktober 2015 til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (»iTrace II«) (
EUT L 278 af 23.10.2015, s. 15
).
(
3
)
  Rådets afgørelse (FUSP) 2017/2283 af 11. december 2017 til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (»iTrace III«) (
EUT L 328 af 12.12.2017, s. 20
).
(
4
)
  Rådets afgørelse (FUSP) 2019/2191 af 19. december 2019 til støtte for en global rapporteringsmekanisme vedrørende ulovlige konventionelle våben og ammunition hertil for at mindske risikoen for omledning og ulovlig overførsel heraf (»iTrace IV«) (
EUT L 330 af 20.12.2019, s. 53
).
(
5
)
  Rådets fælles holdning 2008/944/FUSP af 8. december 2008 om fælles regler for kontrol med eksport af militærteknologi og -udstyr (
EUT L 335 af 13.12.2008, s. 99
).
(
6
)
  Rådets afgørelse (FUSP) 2019/1560 af 16. september 2019 om ændring af fælles holdning 2008/944/FUSP om fælles regler for kontrol med eksport af militærteknologi og -udstyr (
EUT L 239 af 17.9.2019, s. 16
).
BILAG
PROJEKTDOKUMENT
Indsats til støtte for en global rapporteringsmekanisme vedrørende ulovlige konventionelle våben og ammunition for at mindske risikoen for omledning og ulovlig overførsel heraf
(»iTrace V«)
iTrace — global rapporteringsmekanisme vedrørende konventionelle våben og ammunition hertil
1.   
Baggrund og begrundelse for FUSP-støtte
1.1.
Denne afgørelse bygger på flere på hinanden følgende rådsafgørelser om bekæmpelse af de destabiliserende følger af omledning af og ulovlig handel med konventionelle våben og ammunition hertil i konfliktramte områder, navnlig afgørelse 2013/698/FUSP, (FUSP) 2015/1908, (FUSP) 2017/2283 og (FUSP) 2019/2191, der oprettede og forbedrede iTrace, den globale rapporteringsmekanisme vedrørende konventionelle våben og ammunition hertil.
Den ulovlige spredning af konventionelle våben og ammunition hertil er en vigtig faktor, der undergraver staters stabilitet og forværrer konflikter, og som udgør en alvorlig trussel mod fred og sikkerhed. Som fastslået i EU's SALW-strategi bidrager ulovlige håndvåben og SALW fortsat til ustabilitet og vold i Unionen, i dens umiddelbare naboskabsområde og i resten af verden. Ulovlige håndvåben giver næring til global terrorisme og konflikter og modarbejder Unionens udviklings- og krisestyring samt det humanitære og stabiliserende arbejde i dele af Unionens nabolande og Afrika. Inden for Unionen har ulovlige skydevåben en klar indvirkning på den indre sikkerhed, da de fremmer organiseret kriminalitet og giver terrorister mulighed for at udføre angreb på europæisk jord. Nylige resultater fra iTrace-projektet i Afghanistan, Irak, Libyen, Maghreb, Syrien, Ukraine og Yemen og andre konflikter tæt på Unionens ydre grænser bekræfter antagelserne i EU's SALW-strategi.
De aktiviteter, der blev udført i henhold til afgørelse (FUSP) 2019/2191 bekræftede iTrace som et globalt initiativ til overvågning af våben i konflikter. iTrace-projektet er gennemført i over 40 konfliktramte stater, herunder i Afrika, Mellemøsten, Centralasien og Syd- og Østasien, og har resulteret i verdens største offentlige register over omledte konventionelle våben og ammunition hertil til støtte for staterne i deres bestræbelser på at opspore og imødegå omledning i henhold til forpligtelserne i kriterium 7 i fælles holdning 2008/944/FUSP (konsolideret) og artikel 11 i ATT. Det sikrer præcis rapportering om omledning af våben og ammunition hertil til væbnede oprørs- og terrorstyrker, som udgør en trussel mod Unionens sikkerhed, herunder al-Qaeda i Det Islamiske Maghreb og Daesh/Islamisk Stat, og underretter hurtigt og i al fortrolighed medlemsstaternes eksportkontrolmyndigheder om risici for omledning efter eksport, og forsyner derved EU-delegationerne og medlemsstaternes diplomatiske missioner i konfliktramte regioner med afgørende realtidsoplysninger om ulovlig handel med våben og konfliktdynamikker. Det udbreder kendskabet til våbenkontrol og foranstaltninger til bekæmpelse af omledning gennem en afbalanceret og ansvarlig global nyhedsmedieindsats.
1.2.
Medlemsstaterne opfordrer dog fortsat iTrace-projektet til at give direkte, personlige briefinger til nationale myndigheder med ansvar for udstedelse af våbeneksporttilladelser (herunder hyppige besøg til hovedstæderne, navnlig efter lempelserne af covid-19-rejserestriktionerne) og til at stille flere forskellige ressourcer til rådighed bilateralt for politiske beslutningstagere inden for kontrol med våbeneksport i medlemsstaterne.
Denne afgørelse har derfor til formål at fortsætte og forbedre projektets arbejde i henhold til afgørelse (FUSP) 2019/2191 ved fortsat at give Unionens politiske beslutningstagere, våbenkontroleksperter og embedsmænd, der beskæftiger sig med våbeneksportkontrol, systematisk indsamlede relevante oplysninger, som vil støtte dem i at udvikle effektive evidensbaserede strategier mod omledning og ulovlig spredning af konventionelle våben og ammunition hertil med henblik på at forbedre den internationale og regionale sikkerhed. Afgørelsen vil således fortsat støtte dem i at kombinere en vellykket reaktiv strategi med passende forebyggende tiltag med henblik på at imødegå ulovligt udbud og ulovlig efterspørgsel og i at sikre effektiv kontrol med konventionelle våben i tredjelande.
1.3.
Denne afgørelse fastsætter, at det offentligt tilgængelige globale iTrace-våbenrapporteringssystem fortsat skal vedligeholdes og videreudbygges. De projekter, der er omfattet af afgørelse (FUSP) 2019/2191, vil blive styrket gennem: 1) hyppigere og længerevarende missioner med henblik på indsamling af data om ulovlige leverancer af konventionelle våben til konfliktramte regioner, 2) skræddersyede støttepakker til medlemsstaterne, der omfatter direkte rådgivning, individuelt tilpassede data og output, en døgnbetjent helpdesk samt opgaver med verificering efter afsendelse og 3) uddannelse og vejledning af nationale myndigheder i konfliktramte stater med henblik på at spore ulovlige konventionelle våben, der er fundet eller beslaglagt inden for deres territoriale jurisdiktion, opbygge kapacitet til at bekæmpe omledning, herunder sporingskapacitet inden for rammerne af det internationale sporingsinstrument (ITI), styrke forvaltningen af våben, herunder registrering, og øge indsamlingen af iTrace-data.
2.   
Overordnede mål
Den indsats, som er beskrevet herunder, vil yderligere støtte det internationale samfund i bekæmpelsen af de destabiliserende følger af omledning af og ulovlig handel med konventionelle våben og ammunition hertil. Den vil fortsat give politiske beslutningstagere, våbenkontroleksperter og embedsmænd, der beskæftiger sig med våbeneksportkontrol, relevante oplysninger, som vil støtte dem i at udvikle effektive evidensbaserede strategier mod omledning og ulovlig spredning af konventionelle våben og ammunition hertil med henblik på at forbedre den internationale og regionale sikkerhed. Mere specifikt vil indsatsen:
a)
give konkrete oplysninger om omledning af og ulovlig handel med konventionelle våben og ammunition hertil med henblik på at støtte en effektiv gennemførelse af Rådets fælles holdning 2008/944/FUSP (konsolideret), våbenhandelstraktaten (ATT), FN's handlingsprogram vedrørende ulovlig handel med SALW og det internationale sporingsinstrument (ITI)
b)
yde skræddersyet støtte til medlemsstaterne som hjælp til at vurdere og afbøde risikoen for omledning
c)
afdække ruter og enheder, der er involveret i omledning af konventionelle våben og ammunition hertil til konfliktramte regioner eller internationale terrororganisationer, og tilvejebringe dokumentation for, at grupper og enkeltpersoner er indblandet i ulovlig handel, til støtte for national retsforfølgning
d)
styrke samarbejdet mellem relevante FN-organer og -missioner og andre internationale organisationer inden for sporing af konventionelle våben og ammunition hertil og tilvejebringelse af oplysninger til direkte støtte for eksisterende overvågningsmekanismer, herunder INTERPOL's iARMS, og Europol, som har indgået et aftalememorandum om udveksling af oplysninger med CAR i 2019
e)
give relevante oplysninger til fastlæggelse af de vigtigste indsatsområder for internationalt og regionalt samarbejde og international bistand til effektivt at bekæmpe omledning af og ulovlig handel med konventionelle våben og ammunition hertil såsom finansiering af projekter vedrørende lagersikkerhed og/eller grænseforvaltning
f)
tilvejebringe en mekanisme til at hjælpe med overvågning af gennemførelsen af ATT, særlig for at opdage omledning af overførte konventionelle våben samt for at bistå regeringer med at vurdere risikoen for omledning forud for eksport af konventionelle våben, særlig risikoen for omledning i modtagerlandet eller reeksport på uønskede vilkår, og
g)
som reaktion på nye trusler mod Unionens sikkerhed styrke CAR's kapacitet til at dokumentere, spore og analysere sporbarhedskæderne for komponenter, der findes i militært udstyr, og til at indberette disse resultater til medlemsstaterne og EU-institutionerne og -agenturerne.
3.   
Projektets bæredygtighed og resultater på lang sigt
Indsatsen vil skabe en holdbar ramme for løbende overvågning af den ulovlige spredning af konventionelle våben og ammunition hertil. Den forventes at øge de eksisterende våbenrelaterede oplysninger betydeligt og at støtte den målrettede udvikling af effektive politikker til kontrol med konventionelle våben og våbeneksport markant, herunder sanktionsordninger. Mere specifikt vil projektet:
a)
udvide iTrace-informationsstyringssystemet til sikring af langsigtet indsamling og analyse af data vedrørende ulovlige konventionelle våben
b)
udstyre politiske beslutningstagere og eksperter inden for kontrol med konventionelle våben med et værktøj til at udforme mere effektive strategier og indsatsområder for bistand og samarbejde (f.eks. ved at fastlægge mekanismer til samarbejde, koordinering og udveksling af oplysninger på subregionalt og regionalt plan, der skal etableres eller styrkes, og ved at identificere usikre nationale lagre, utilstrækkelig forvaltning af lagerbeholdninger, ulovlige overførselsruter, sanktionsovertrædelser, mangelfuld grænsekontrol og utilstrækkelig retshåndhævelseskapacitet)
c)
omfatte indbygget fleksibilitet til at generere politisk relevante oplysninger trods hurtigt skiftende politiske krav
d)
betydeligt øge effektiviteten hos internationale organisationer og enkeltpersoner, der udfører våbenovervågning, ved at stille en stadig mere omfattende mekanisme til udveksling af oplysninger samt teknisk bistand og kapacitetsbistand til rådighed, og
e)
opbygge en bæredygtig national kapacitet i konfliktramte stater til at identificere og spore ulovlige konventionelle våben og deltage mere effektivt i internationale processer vedrørende våbenkontrol og retshåndhævelse.
4.   
Beskrivelse af indsatsen
4.1.   
Projekt 1: Udvikling af teknisk kapacitet inden for identificering og sporing af våben.
4.1.1.   Projektets formål
iTrace-uddannelses- og vejledningsprogrammerne giver de nationale myndigheder i konfliktramte stater metoder og færdigheder til selv at kunne konstatere og imødegå omledning af konventionelle våben. Uddannelsen har til formål at forbedre den ofte ikkeeksisterende kapacitet til at identificere og spore ulovlige konventionelle våben, mens vejledning gør det muligt for iTrace-projektmedarbejderne at identificere kritiske kapacitetsmangler i realtid og straks skræddersy løsninger til at håndtere dem. iTrace-uddannelses- og vejledningsprogrammerne konsoliderer desuden forbindelserne mellem iTrace-projektet og de nationale myndigheder, så dets feltundersøgelseshold kan få bedre adgang til beslaglagte og indsamlede konventionelle våben — og styrker derved det fulde spektrum af dataindsamling, analyse og rapportering under iTrace.
4.1.2.   Fordel for EU's våbenkontrolinitiativer
iTrace-uddannelses- og vejledningsprogrammerne er et svar på de foranstaltninger, der er omhandlet i EU's SALW-strategi — nemlig at støtte den nationale kapacitet til »at spore oprindelsen af ulovlige SALW og ammunition hertil i konfliktområder« — og styrker direkte og indirekte en bred vifte af medlemsstaternes våbenkontrolinitiativer. De direkte virkninger omfatter støtte til de nationale retshåndhævende myndigheder til at spore håndvåben og lette våben i overensstemmelse med det internationale sporingsinstrument, øget national kapacitet til at indsamle data om sporede våben inden for rammerne af målene for bæredygtig udvikling (SDG), indikator 16.4.2, og støtte til medlemsstaternes programmer til forvaltning af våben og ammunition. De indirekte virkninger omfatter formidling af oplysninger, der indsamles på stedet, såsom at advare medlemsstaterne mod de risici for omledning, der opleves i partnerlandene, og opdage omledning fra nationale lagre og stille disse oplysninger til rådighed for EU-støttede programmer for fysisk sikkerhed og lagerforvaltning (PSSM).
4.1.3.   Projektaktiviteter
CAR's enhed for teknisk bistand (TSU) leverer uddannelses- og vejledningsaktiviteter til de nationale myndigheder i de konfliktramte stater, hvor iTrace-projektet gennemføres. Disse uddannelses- og vejledningsaktiviteter er udformet med henblik på at fremme nationale initiativer til generel bekæmpelse af omledning ved at sørge for vejledning og kapacitetsudvikling vedrørende sporing og mærkning af konventionelle våben og registrering af beslaglagte og erobrede ulovlige konventionelle våben efter ITI's fastlagte procedurer samt PSSM-vurderinger, der er udformet med henblik på at identificere og imødegå risici for omledning ved kilden. CAR vil udbyde specialuddannelse baseret på behovsvurderinger i det fulde spektrum af aktiviteter, der er nævnt ovenfor, til lokale partnere og, hvis det er påkrævet, til personer, der deltager i fredsstøttende operationer, herunder FN- og EU-missioner og FN's sanktionsovervågningsgrupper/-paneler. I denne forbindelse vil iTrace-projektet fortsat reagere direkte på foranstaltningen, der er nævnt i EU's SALW-2018-strategi, og som opfordrer EU til at støtte »FN's paneler, der overvåger våbenembargoer«, og undersøge »mulighederne for at forbedre adgangen til deres konklusioner om omdirigering og ulovlig våbenhandel og SALW med henblik på våbeneksportkontrol«. Uddannelse under iTrace-projektet vil bygge på en række tjenester, som CAR har udbudt siden 2014, og som har vist sig at være afgørende for at støtte lokale partnere i konfliktramte stater, bistå FN's paneler samt sikre bedre adgang for iTrace-feltundersøgelseshold. Projektet vil udsende medarbejdere fra sine feltundersøgelseshold og TSU til at undervise på gradvist mere tekniske niveauer, som omfatter:
a)
en introduktion til indsamling af data om konventionelle våben med henvisning til specifikke sager
b)
grundlæggende identificering af konventionelle våben og effektive teknikker til dokumentation
c)
operative standardprocedurer for indsamling af dokumentation og dokumentationens sporbarhedskæde
d)
kravet om langsigtede regionale og internationale undersøgelser
e)
gennemførelsen af det internationale sporingsinstrument; hvor det er relevant, vil myndighederne i partnerlandene blive uddannet i og opfordret til at indlede sporingsanmodninger
f)
international våbensporing og internationale våbensporingssystemer (navnlig INTERPOL og Europol), anvendelse af »big data« og tendensanalyser og
g)
muligheder for teknisk bistand (internationalt) og retshåndhævende foranstaltninger.
Disse aktiviteter vil blive gennemført sideløbende med feltundersøgelserne under iTrace og omfatte fælles undersøgelser (vejledning), som gennemføres i samarbejde med nationale statslige myndigheder. De vil også omfatte løbende uddannelse og fornyet certificering af det personale i CAR, der skal stå for uddannelse og vejledning.
4.1.4.   Projektresultater
Projektet vil:
a)
tilskynde de nationale myndigheder til at give iTrace-feltundersøgelsesholdene bedre adgang for at imødekomme de gentagne opfordringer om, at iTrace-hold skal yde teknisk bistand og fælles undersøgelseskapacitet, og i lyset af den øgede indsamling af iTrace-data
b)
yde konkret kapacitetsbistand til nationale regeringer, der er ramt af konsekvenserne af omledning af konventionelle våben, men mangler værktøjerne til at identificere og rapportere om omledte konventionelle våben; dette er ofte et forstadie til en mere effektiv national forvaltning af konventionelle våben og støtter som sådan gennemførelsen af ATT, ITI, FN's handlingsprogram og SDG 16.4.2 samt PSSM-programmeringen og forbindelserne med internationale retshåndhævende instanser, herunder INTERPOL (iARMS) og Europol
c)
støtte en styrket dialog, der navnlig udpeger centrale interessenter til andre EU-støttede initiativer, f.eks. EU-missioners forbindelser med værtsregeringer og kickstart-initiativer såsom PSSM-programmering, f.eks. EU-støttede lagerforvaltningsprojekter.
4.1.5.   Indikatorer for projektets gennemførelse
Op til 40 feltbesøg vedrørende uddannelse og vejledning med vægt på gentagne besøg for at støtte de nationale myndigheder i opbygningen af sporingskapacitet.
Projektet vil blive gennemført over hele den treårige iTrace-projektperiode.
4.1.6.   Projektbegunstigede
Uddannelses- og vejledningsaktiviteterne under iTrace vil være til direkte gavn for nationale interessenter i konfliktramte stater, herunder retshåndhævende instanser og anklagere. Programmet vil yde indirekte støtte til nationale dialoger med EU-finansierede og andre våbenkontrolinitiativer og dermed tilskynde til at anvende internationale sporingsmekanismer (herunder INTERPOL's iARMS-system og Europol) og lette samarbejdet med EU-støttede lagerforvaltningsprojekter og andre SALW-kontrolprojekter.
4.2.   
Projekt 2: Vedligeholde iTrace-systemet med dokumentation i realtid om omledning af og ulovlig handel med konventionelle våben og ammunition samt andre relevante oplysninger.
4.2.1.   Projektets formål
Projektet vil støtte feltforskning inden for konventionelle våben og ammunition, der er i omløb i konfliktramte områder. Projektet vil prioritere lande af særlig interesse for medlemsstaterne, herunder bl.a. Afghanistan, Irak, Libyen, Mali, Sydsudan, Somalia, Syrien, Ukraine og Yemen. Disse feltundersøgelser skal tilvejebringe konkret dokumentation om omledte konventionelle våben til væbnede oprørs- og terrorstyrker, som ellers ville være usynlige for eksterne observatører (herunder våbeneksporterende EU-medlemsstater). CAR vil anmode om forhåndsgodkendelse fra EU's Gruppe vedrørende Eksport af Konventionelle Våben (COARM) før et reelt engagement i alle lande, der ikke tidligere har været omfattet af feltundersøgelser eller uddannelses- og vejledningsprogrammer under iTrace.
CAR vil tage nye teknologier og avancerede kriminaltekniske metoder i anvendelse og iværksætte en række feltaktiviteter, herunder avanceret fotografisk dokumentation, kriminalteknisk nyttiggørelse og restitution af utydeliggjorte mærkninger. CAR har vist, at disse metoder afslører sporbare oplysninger om våben, ammunition og materiel hertil, der tidligere ikke har kunnet spores, hvorved det bliver muligt at foretage undersøgelser af en stigende mængde ulovligt materiel, hvis identifikationsoplysninger er blevet fjernet for at skjule herkomsten.
De data, som opnås herved, vil forbedre medlemsstaternes kollektive forståelse af omledning og ulovlige overførsler og de metoder, der anvendes af forhandlere til at skjule dem, og i væsentlig grad forbedre deres kapacitet til at bremse den ulovlige handel.
4.2.2.   Fordel for EU's våbenkontrolinitiativer
Feltundersøgelser under iTrace giver et dynamisk udgangspunkt for omledte konventionelle våben i konfliktramte stater. Dette udgangspunkt fungerer som en rullende målestok for effektiviteten af de våbenkontrolaftaler, som EU-medlemsstaterne er forpligtede af, herunder bl.a. Rådet fælles holdning 2008/944/FUSP (konsolideret), ATT, FN's handlingsprogram og EU's SALW-2018-strategi. Grundig dokumentation af konfliktvåben fungerer også som springbræt for formel sporing af konventionelle våben og omfattende undersøgelser af konfliktfinansiering og våbenforsyningsnet.
4.2.3.   Projektaktiviteter
Følgende aktiviteter vil blive iværksat inden for rammerne af dette projekt:
a)
udsendelse af kvalificerede våbeneksperter, der skal foretage feltanalyser af ulovlige konventionelle våben og ammunition hertil, som er indsamlet i konfliktramte lande
b)
analyse, gennemgang og verificering af dokumentation om ulovlige konventionelle våben og ammunition hertil og brugerne heraf, herunder bl.a. fotografisk dokumentation, kriminalteknisk nyttiggørelse og restitution af utydeliggjorte mærkninger af våben, komponentdele samt indvendige og udvendige mærkninger, emballage og dokumentation for forsendelse i tilknytning hertil, kombineret med resultaterne af feltundersøgelserne (brugere, leverandører og overførselsruter)
c)
overførsel af al indsamlet og gennemgået dokumentation til iTrace-informationsstyringssystemet og, når denne er verificeret, til iTrace-onlinekortlægningsportalen
d)
udpegning af og støtte til lokale partnere med henblik på at sikre løbende dataindsamling til støtte for iTrace i hele varigheden af den foreslåede indsats og derefter
e)
fortsatte forbindelser med EU-regeringer for på forhånd at fastlægge nationale kontaktpunkter og en koordineringsmekanisme med henblik på at præcisere omfanget af CAR's undersøgelser og afbøde mulige interessekonflikter forud for undersøgelserne.
Projektet vil blive gennemført gradvist over hele den treårige iTrace-projektperiode.
4.2.4.   Projektresultater
Projektet vil:
a)
på stedet dokumentere de fysiske beviser for omledte eller ulovligt handlede konventionelle våben og ammunition hertil i konfliktramte regioner
b)
verificere og arbejde videre med tilfælde af ulovlig handel på baggrund af dokumentation, der er indsamlet af CAR, af organisationer med gældende aftaler om udveksling af oplysninger med CAR og eventuelt af andre organisationer, om omledte eller ulovligt handlede konventionelle våben og ammunition hertil i alle regioner
c)
tilvejebringe konkret visuel og fysisk dokumentation for omledte eller ulovligt handlede konventionelle våben og ammunition hertil, herunder fotografier af enheder, komponenter, serienumre, fabriksmærkninger, kasser, følgesedler, forsendelsesdokumenter og slutbrugerdokumentation samt oplysninger indhentet ved kriminalteknisk nyttiggørelse og restitution af utydeliggjorte mærkninger
d)
udarbejde skriftlige beskrivelser af ulovlig aktivitet, herunder handelsruter, aktører og finansielle netværk og støttenetværk, der er involveret i omledning eller ulovlig overførsel, og vurderinger af medvirkende faktorer (herunder ineffektiv lagerforvaltning og -sikkerhed samt forsætlige statsorganiserede ulovlige forsyningsnet)
e)
overføre ovennævnte dokumentation til iTrace-informationsstyringssystemet og tilhørende værktøjer.
4.2.5.   Indikatorer for projektets gennemførelse
Op til 75 udsendelser (herunder længerevarende udsendelse, når det er relevant) i hele den fireårige periode med henblik på at skaffe dokumentation til overførsel til iTrace-informationsstyringssystemet og -onlinekortlægningsportalen.
Projektet vil blive gennemført over hele den treårige iTrace-projektperiode.
4.2.6.   Projektbegunstigede
iTrace vil indeholde stadig mere omfattende oplysninger, der er direkte målrettet først og fremmest nationale politiske beslutningstagere inden for våbenkontrol og myndigheder med ansvar for udstedelse af våbeneksporttilladelser i EU samt EU-institutioner, -agenturer og -missioner. Disse begunstigede i EU vil også have adgang til fortrolige oplysninger gennem sikre stationære og mobile platforme, som iTrace stiller til rådighed.
Offentlige oplysninger vil fortsat være tilgængelige også for alle begunstigede i EU og for begunstigede uden for Unionen, f.eks. politiske beslutningstagere inden for våbenkontrol og myndigheder med ansvar for udstedelse af våbeneksporttilladelser i tredjelande, ikkestatslige forskningsorganisationer, interesseorganisationer og de internationale nyhedsmedier.
4.3.   
Projekt 3: Skræddersyet støtte til medlemsstaternes myndigheder med ansvar for kontrol med våbeneksport, politiske beslutningstagere inden for våbenkontrol og tilknyttede interessenter.
4.3.1.   Projektets formål
Projektet vil give medlemsstaterne, myndigheder med ansvar for kontrol med våbeneksport, politiske beslutningstagere inden for våbenkontrol og tilknyttede interessenter konstant bilateral støtte, herunder regelmæssige personlige besøg og individuelt tilpassede rapporter, der vil blive skræddersyet til deres specifikke interesseområder inden for våbenkontrol og deres informationsbehov. Oplysninger fra medlemsstaternes nationale myndigheder med ansvar for udstedelse af våbeneksporttilladelser vil blive behandlet med behørig respekt og fortrolighed. CAR vil også fortsat være i kontakt med en række nationale myndigheder med ansvar for udstedelse af våbeneksporttilladelser fra tredjelande. Disse forbindelser vil støtte flere afgørende aspekter af de internationale bestræbelser på at bekæmpe omledning af og ulovlig handel med konventionelle våben og vil styrke de internationale foranstaltninger til bekæmpelse af omledning, herunder:
a)
give myndigheder med ansvar for udstedelse af eksporttilladelser detaljerede data og dokumentation om påvist omledning, og
b)
på officiel anmodning af nationale myndigheder med ansvar for udstedelse af våbeneksporttilladelser i EU støtte eller tilvejebringe kapacitet hos medlemsstaterne til verificering efter afsendelse/levering.
4.3.2.   Fordel for EU's våbenkontrolinitiativer
Regelmæssige besøg af iTrace-projekthold i medlemsstaternes hovedstæder giver mulighed for bilaterale drøftelser om følsomme emner (dvs. omledning efter eksport), gør det muligt for medlemsstaterne at give input direkte til udformningen af iTrace og dens output (undersøgelsernes fokus og omfang samt rapporteringstyper) og bidrager til at udvikle tillidsskabende foranstaltninger (dvs. iTraces processer med forudgående underretning og ret til genmæle). Helt afgørende er det, at outreach i medlemsstaterne gennem iTrace skaber et forum for ofte nuancerede drøftelser af nationale udfordringer og muligheder knyttet til kriterium 7 i Rådets fælles holdning 2008/944/FUSP (konsolideret) og forpligtelserne i artikel 11 i ATT. I forbindelse med tidligere iTrace-projekter (I-IV) har outreachbesøg været afgørende for at forstå medlemsstaternes informationsbehov, det være sig af generel karakter (dvs. »hvad er jeres trusselsvurdering i forhold til våben, der kommer ind i et bestemt område med væbnet konflikt«) eller specifikt for iTrace-projektet (dvs. »vi har brug for et dashboard, der straks advarer os mod ethvert nationalt fremstillet våben, som iTrace-felthold dokumenterer«).
4.3.3.   Projektaktiviteter
Følgende aktiviteter vil blive iværksat inden for rammerne af dette projekt:
a)
udsendelse af iTrace-hold på gentagne besøg hos de relevante myndigheder i medlemsstaternes hovedstæder for at orientere om spørgsmål vedrørende bekæmpelse af omledning og rapportere om deres undersøgelser
b)
videreførelse af en døgnbetjent helpdesk, der kan give øjeblikkelig rådgivning om bekæmpelse af omledning og potentielt negative pressepåstande, der stammer fra ubekræftet tredjepartsrapportering
c)
vedligeholdelse, sikring og forbedring af iTrace-våbenrapporteringssystemet, herunder udvikling af teknologiske innovationer
d)
vedligeholdelse for medlemsstaternes myndigheder med ansvar for udstedelse af våbeneksporttilladelser af onlinedashboards, som vil streame krypterede data fra iTrace-informationsstyringssystemet og advare om parter, der har været involveret i omledning af konventionelle våben, profilere bestemmelsessteder med høj risiko og i realtid rapportere om omledning af nationalt fremstillede våben og
e)
støtte til eller tilvejebringelse, på officiel anmodning af medlemsstaternes myndigheder med ansvar for udstedelse af våbeneksporttilladelser, af slutanvendelseskontrol (verificering) efter levering for medlemsstaterne gennem iTrace-feltundersøgelseshold.
Projektet vil blive gennemført over hele den treårige iTrace-projektperiode.
4.3.4.   Projektresultater
Projektet vil:
a)
bistå medlemsstaternes myndigheder med ansvar for udstedelse af våbeneksporttilladelser med at identificere omledning efter eksport på deres anmodning
b)
tilvejebringe oplysninger til støtte for en omledningsrisikoanalyse foretaget af medlemsstaternes myndigheder med ansvar for udstedelse af våbeneksporttilladelser i overensstemmelse med Rådets fælles holdning 2008/944/FUSP og ATT (konsolideret) inden udstedelse af eksporttilladelser
c)
sørge for, at medlemsstaternes myndigheder med ansvar for udstedelse af våbeneksporttilladelser har kapacitet til verificering efter afsendelse på deres anmodning
d)
støtte medlemsstaternes politiske beslutningstagere inden for våbenkontrol med oplysninger i realtid om tendenser vedrørende omledning og ulovlig handel til støtte for nationalt engagement i internationale politiske processer og
e)
bistå medlemsstaternes nationale retshåndhævende myndigheder til støtte for strafferetlig efterforskning, hvor det er relevant og på deres anmodning.
4.3.5.   Indikatorer for projektets gennemførelse
Vedligeholdelse af onlinedashboards, som vil streame oplysninger fra sikre dele i iTrace-systemet til medlemsstaternes nationale myndigheder. En helpdesk, som vil være bemandet med iTrace-projektmedarbejdere, vil yde fuld støtte til medlemsstaternes myndigheder med ansvar for kontrol med våbeneksport og politiske beslutningstagere inden for våbenkontrol. Op til 45 besøg i medlemsstaternes hovedstæder på anmodning.
Projektet vil blive gennemført over hele den treårige iTrace-projektperiode.
4.3.6.   Projektbegunstigede
Alle interesserede medlemsstater med besøg i hovedstæder og missioner vedrørende verificering efter afsendelse på anmodning.
4.4.   
Projekt 4: Outreach, politisk rådgivning og international koordinering
4.4.1.   Projektets formål
Projektet vil demonstrere, udnytte og bygge videre på fordelene ved iTrace over for internationale og nationale politiske beslutningstagere, eksperter i kontrol med konventionelle våben og myndigheder med ansvar for udstedelse af våbeneksporttilladelser. CAR vil opnå dette ved at gennemføre outreachaktiviteter og politiske rådgivningsaktiviteter. Disse initiativer udformes desuden med henblik på at koordinere udvekslingen af oplysninger yderligere og skabe bæredygtige partnerskaber med enkeltpersoner og organisationer, der kan generere oplysninger, som kan overføres til iTrace-systemet.
4.4.2.   Fordel for Unionens våbenkontrolinitiativer
Projektet vil på og i en lang række konferencer, arrangementer og processer demonstrere Unionens støtte til iTrace-projektet og demonstrere projektets rolle med hensyn til at levere konkrete oplysninger til støtte for internationale våbenkontrolinitiativer. Flere på hinanden følgende iTrace-projekter (I-IV) har vist, at international outreach og politisk engagement spiller en afgørende rolle for: 1) udformning af den internationale dagsorden for internationale processer vedrørende våbenkontrol og 2) skabelse af muligheder for samarbejde mellem ikke-EU-stater og iTrace-projektet og EU's våbenkontrolinitiativer mere generelt.
4.4.3.   Projektaktiviteter
Følgende aktiviteter vil under behørig hensyntagen til at undgå overlapning med andre aktiviteter, for eksempel om ATT-outreach, blive iværksat inden for rammerne af dette projekt:
a)
CAR vil opretholde sit omfattende diplomatiske engagement for at demonstrere, udnytte og bygge videre på iTrace og dets output med fokus på 1) dets konkrete fordele med hensyn til at bistå med overvågningen af gennemførelsen af ATT, FN's handlingsprogram, ITI og relevante multilaterale og regionale sanktionsordninger og andre relevante internationale instrumenter, 2) dets anvendelighed i fastlæggelsen af indsatsområder for international bistand og internationalt samarbejde og 3) dets anvendelighed som et værktøj til risikovurdering for myndigheder med ansvar for udstedelse af våbeneksporttilladelser og andre relevante interessenter
b)
iTrace-projektmedarbejdernes engagement vil tilskynde til og udvikle formelle aftaler om udveksling af oplysninger, der kan generere oplysninger, som kan overføres til iTrace-systemet, samt hjælpe politiske beslutningstagere med at fastlægge indsatsområder for dialog, international bistand og internationalt samarbejde med henblik på at styrke politik og praksis.
Projektet vil blive gennemført over hele den treårige iTrace-projektperiode.
4.4.4.   Projektresultater
Projektet vil:
a)
demonstrere iTraces anvendelighed og virkning og konceptet med at dokumentere, indsamle og udveksle oplysninger om omledning over for nationale og internationale politiske beslutningstagere, der arbejder med at gennemføre aftaler om kontrol med konventionelle våben og våbeneksport (ATT, FN's handlingsprogram og andre relevante internationale instrumenter) og støtte gennemførelsen heraf
b)
tilvejebringe relevante oplysninger til at hjælpe politiske beslutningstagere og eksperter i kontrol med konventionelle våben med at fastlægge indsatsområder for international bistand og internationalt samarbejde og at udforme effektive strategier for bekæmpelse af omledning
c)
forsyne myndigheder med ansvar for udstedelse af våbeneksporttilladelser med dybdegående oplysninger om iTrace og værktøjet til risikovurdering samt åbne mulighed for yderligere feedback og systemforbedring
d)
lette udvekslingen af oplysninger mellem nationale regeringer og FN's fredsbevarende operationer og sanktionsovervågende operationer, herunder databehandling og -analyse ved hjælp af iTrace-systemet
e)
lette dialogen og netværksarbejde blandt den stadig større gruppe af eksperter i kontrol med konventionelle våben, der udfører undersøgelser på stedet af omledning af og ulovlig handel med konventionelle våben og ammunition hertil
f)
øge synligheden i offentligheden af sporing af konventionelle våben og ammunition hertil som et middel til at bistå med overvågningen af gennemførelsen af ATT, FN's handlingsprogram og ITI og andre internationale og regionale instrumenter til kontrol med våben og våbeneksport.
4.4.5.   Indikatorer for projektets gennemførelse
iTrace-medarbejdere, der leder eller deltager i, op til 30 outreachaktiviteter og politiske rådgivningsaktiviteter. Engagementet vil omfatte præsentationer af iTrace-output. Outreachaktiviteter og politiske rådgivningsaktiviteter vil indgå i det kvartalsvise beskrivende output.
Projektet vil blive gennemført over hele den treårige iTrace-projektperiode.
4.4.6.   Projektbegunstigede
Afsnit 4.2.6 indeholder en fuldstændig liste over begunstigede, som er de samme som de begunstigede i dette projekt.
4.5.   
Projekt 5: iTrace-forskningens output
4.5.1.   Projektets formål
Projektet vil tilvejebringe centrale output for at forbedre politikker og praksisser, der bygger på data fra feltundersøgelser og lægges i iTrace-systemet. Outputtene udformes således, at de fremhæver bestemte områder af international interesse, herunder vigtige mønstre inden for ulovlig handel med konventionelle våben og ammunition, den regionale udbredelse af ulovligt handlede konventionelle våben og ammunition hertil samt indsatsområder, der kræver international opmærksomhed.
4.5.2.   Fordel for Unionens våbenkontrolinitiativer
I iTrace-politikoutput er der internationalt fokus på, hvor omfattende EU's våbenkontrolinitiativer er, og hvor omfattende medlemsstaternes tilsagn om at imødegå omledningen af konventionelle våben og ammunition hertil er. Siden 2013 har disse output fået væsentlig omtale i mange af verdens førende nyhedsmedier, hvilket har givet anledning til nationale tiltag fra regeringer, parlamentarikere og civilsamfundet. Da iTrace-output ikke viger tilbage for at identificere ulovlige konventionelle våben med oprindelse i EU, demonstrerer de medlemsstaternes progressive holdninger til våbenkontrol. Dette tilskynder formentlig til gennemsigtighed og det voksende medlemskab og universaliseringen af multilaterale traktater og ordninger inden for nedrustning, ikkespredning og våbenkontrol, som der opfordres til i EU's globale strategi fra 2016, dvs. princippet om »gå forrest med et godt eksempel«.
4.5.3.   Projektaktiviteter
Dybdegående analyser, der fører til udarbejdelse, gennemgang, redigering og offentliggørelse, herunder tryk på papir og distribution af op til 20 output fra iTrace-politikken.
4.5.4.   Projektresultater
Projektet vil:
a)
tilvejebringe op til 20 output, der hver fokuserer på et særskilt spørgsmål af international interesse
b)
sikre, at iTrace-politikoutputtene sendes til alle medlemsstaterne
c)
fastholde en målrettet strategi for outreach med henblik på at sikre den størst mulige globale dækning
d)
fastholde indsatsens synlighed på den politiske scene og i de internationale nyhedsmedier ved bl.a. at fremlægge aktuelle oplysninger om ulovlige konventionelle våben, tilvejebringe politikrelevante analyser til støtte for løbende våbenkontrolprocesser og skræddersy output med henblik på at vække størst mulig interesse i de internationale nyhedsmedier.
4.5.5.   Indikatorer for projektets gennemførelse
Op til 20 offentligt tilgængelige iTrace-politikoutput online, der udarbejdes i perioden for den foreslåede indsats og distribueres globalt.
Projektet vil blive gennemført over hele den treårige iTrace-projektperiode.
4.5.6.   Projektbegunstigede
Afsnit 4.2.6 indeholder en fuldstændig liste over begunstigede, som er de samme som de begunstigede i dette projekt.
4.6.   
Projekt 6: Sporing af konventionelle våben og ammunition og styrkede undersøgelser
4.6.1.   Projektets formål
Projektet skal fortsat fremsende formelle sporingsanmodninger til nationale regeringer med henblik på ulovlige konventionelle våben og ammunition hertil, hvis svar giver omfattende oplysninger om deres leverandørkæder og indkredser det sted og de omstændigheder, hvor og hvorunder de er blevet omledt til uautoriserede brugere. Disse aktiviteter tilsigter at klarlægge mekanismerne for omledning af konventionelle våben og ammunition hertil fra sag til sag og med støtte fra eksporterende stater — især medlemsstaternes myndigheder med ansvar for kontrol med våbeneksport. Sporinger giver detaljerede oplysninger om forsyningsnet for ulovlige konventionelle våben, identificerer tilfælde af uautoriseret videreoverførsel i strid med slutbrugeraftaler, gør opmærksom på overtrædelser af FN's og Unionens våbenembargoer og advarer stater om omledning efter eksport. Frem for alt giver sporingsprocessen, fordi nationale regeringer selv leverer sporingsoplysninger, et grundlag for politikudformning vedrørende våbenkontrol.
4.6.2.   Fordel for Unionens våbenkontrolinitiativer
Sporingsanmodninger har gjort det muligt for iTrace-projektet at give input til støtte for forskellige retshåndhævende foranstaltninger i medlemsstater (og i ikke-EU-stater), herunder retsforfølgelse og domfældelse af privatpersoner, der deltager i ulovlig handel med konventionelle våben og ammunition og materiel hertil.
Sporingsanmodninger gør desuden medlemsstaterne opmærksom på tilfælde af omledning efter eksport, hvilket giver afgørende oplysninger til støtte for effektive risikovurderinger af udstedelser af våbeneksporttilladelser. Som sådan bidrager iTrace direkte med oplysninger, der bistår medlemsstaterne med at gennemføre kriterium 7 i Rådets fælles holdning 2008/944/FUSP (konsolideret) og artikel 11 i ATT. Oplysninger, der er indhentet gennem sporingsprocessen, identificerer også uautoriserede slutbrugere, omledningspunkter for konventionelle våben, ulovlige parter i leverandørkæden og ulovlige økonomiske bagmænd – hvilket giver medlemsstaterne kritiske data til eksportrisikoprofilering.
4.6.3.   Projektaktiviteter
En konstant strøm af sporingsanmodninger og dermed forbundne meddelelser og opfølgende undersøgelser i hele projektets varighed. CAR vil forske i og udvikle nye teknologier med henblik på bedre sporbarhed til støtte for disse aktiviteter.
4.6.4.   Projektresultater
Projektet vil:
a)
spore ulovlige konventionelle våben og ammunition hertil, der findes i konfliktramte områder med en hidtil uset hast. Ændringer af CAR's operative standardprocedurer (SOP'er) under iTrace III — efter omfattende høring af medlemsstaterne, vil sikre, at oplysninger, der er indsamlet af CAR's sporingsenhed, gennemgås af nationale regeringer før offentliggørelse, og bidrage til det største globale register over sporede konfliktvåben
b)
CAR's nyligt oprettede styrkede undersøgelsesenhed (EIU) vil bruge oplysninger indsamlet ved sporinger af ulovlige konventionelle våben og ammunition hertil til i højere grad at klarlægge omledningens »hvem, hvorfor, hvad, hvornår og hvordan« og kortlægge leverandørkæden med fokus på tre undersøgelsessøjler: menneskelige netværk, finansiering af ulovlige våben og forsyningslogistik. EIU kan udsendes i hele verden og vil arbejde på at indhente ikkeoffentlige vidneudsagn, finansielle oplysninger og dokumenter i og uden for konfliktområder, og
c)
i sidste ende vil CAR give politiske beslutningstagere en række nye muligheder for at imødegå ulovlige overførsler af konventionelle våben og ammunition hertil og de bagvedliggende finansielle og logistiske netværk, hvilket vil supplere foranstaltninger som våbenembargoer og direkte eksportkontrol med muligheder for »opløsning af netværk«, lige fra due diligence-procedurer for banker til målrettede containerinspektioner og advarsler om mellemhandlere.
4.6.5.   Indikatorer for projektets gennemførelse
Mængden af sporingsanmodninger, og om de lykkes, registreres og vurderes løbende under hele indsatsens varighed.
Projektet vil blive gennemført over hele den treårige iTrace-projektperiode.
4.6.6.   Projektbegunstigede
Afsnit 4.2.6 indeholder en fuldstændig liste over begunstigede, som er de samme som de begunstigede i dette projekt.
5.   
Placering
Projekt 1, 2 og 6 vil kræve omfattende udsendelser af eksperter i konventionelle våben til konfliktramte områder. Disse udsendelser vil blive vurderet i det enkelte tilfælde under hensyn til sikkerhed, adgang og tilgængelighed af oplysninger. CAR har allerede etableret kontakter eller har igangværende projekter i mange af de pågældende lande. Projekt 3 vil blive gennemført i medlemsstatshovedstæder (med foretagelse af andre indenlandske rejser alt efter den pågældende medlemsstats behov). Projekt 4 vil blive gennemført på internationale konferencer og samordnes med nationale regeringer og relevante organisationer i hele verden for at sikre den størst mulige synlighed for projektet. Projekt 5 vil blive gennemført i Belgien, Frankrig, Italien og Det Forenede Kongerige.
6.   
Varighed
Den samlede forventede varighed af alle projekterne er 36 måneder.
7.   
Gennemførelsesinstans og Unionens synlighed
CAR forankrer små feltundersøgelseshold i lokale forsvars- og sikkerhedsstyrker, fredsbevarende/fredsstøttende personel og andre aktører med sikkerhedsmandater. Hver gang disse styrker/missioner sikrer ulovlige våben eller dokumentationsindsamlingssteder, indsamler CAR's hold al tilgængelig dokumentation om dem og deres brugergrupper. Derefter går CAR i gang med at spore alle entydigt identificerbare enheder og foretager langsigtede undersøgelser af de ulovlige overførsler heraf, leverandørkæder og støtte til parter, der truer freden og stabiliteten.
CAR samarbejder med nationale myndigheder med ansvar for udstedelse af våbeneksporttilladelser og ikkestatslige enheder om at rekonstruere de leverandørkæder, der er ansvarlige for at levere våben til væbnede konflikter, ved at identificere ulovlig aktivitet og omledning af våben fra lovlige til ulovlige markeder. CAR registrerer de indsamlede oplysninger i sit iTrace-system for våbenovervågning, som med over 650 000 konfliktvåben, ammunition og materiel hertil er det største register for konfliktvåbendata i verden.
CAR anvender disse oplysninger til a) at gøre medlemsstaterne opmærksom på omledning af konventionelle våben og ammunition hertil samt b) at muliggøre målrettede initiativer til bekæmpelse af omledning, herunder reviderede eksportkontrolforanstaltninger og international diplomatisk indsats.
Denne metode har vist sig næsten øjeblikkelig at kunne opdage omledning, med CAR-felthold, der har underrettet medlemsstater om omledte våben, mens de stadig anvendes i konfliktramte områder. I visse tilfælde har CAR's hold opdaget uautoriserede videreoverførsler inden for to måneder, efter at de pågældende våben havde forladt fabrikken.
Afgørelse (FUSP) 2019/2191 støttede CAR i forbindelse med fortsættelsen og udvidelsen af iTrace-projektet, der er oprettet ved afgørelse (FUSP) 2013/698 af 25. november 2013 og fornyet ved afgørelse (FUSP) 2015/1908 og (FUSP) 2017/2283. Projekterne, som benævnes henholdsvis iTrace I, II og III, har klart etableret iTrace som et betydeligt globalt initiativ til overvågning af våben i konflikter og ydet direkte støtte til EU's myndigheder med ansvar for udstedelse af våbeneksporttilladelser og politiske beslutningstagere inden for våbenkontrol.
Desuden opfordrede EU-handlingsplanen for bekæmpelse af ulovlig handel med og brug af skydevåben og eksplosivstoffer den 2. december 2015 til »udvidelse af anvendelsen af iTrace« og anbefalede, at en national retshåndhævende myndighed, der opdager omledning af våben og ammunition, kontrollerer dette i forhold til registreringer i iTrace. I 2019 indgik CAR et aftalememorandum med Europol om at bistå med disse aktiviteter. CAR har endvidere leveret iTrace-data til INTERPOL's iARMS-system og bistået INTERPOL med at identificere våben, der indlæses i iARMS af medlemsstaterne.
CAR træffer alle nødvendige foranstaltninger for at gøre det offentligt kendt, at indsatsen er finansieret af Den Europæiske Union. Sådanne foranstaltninger vil blive gennemført i overensstemmelse med håndbog i kommunikation og synlighed for Den Europæiske Unions optræden udadtil, der er udarbejdet og offentliggjort af Europa-Kommissionen.
CAR vil således sikre synligheden af Unionens bidrag gennem passende omtale og PR, som fremhæver Unionens rolle, sikrer åbenhed i dens indsats og skaber øget bevidsthed om grundene til afgørelsen og om Unionens støtte til afgørelsen og resultaterne af denne støtte. Det materiale, der produceres i forbindelse med projektet, vil på en iøjnefaldende måde vise EU-flaget i overensstemmelse med EU's retningslinjer for korrekt anvendelse og gengivelse af flaget.
8.   
Metodologi og garantier for nationale regeringspartnere
iTrace-indsatsen vil opretholde en politisk afbalanceret rapportering. I overensstemmelse med CAR's hovedprincipper om uafhængighed og objektivitet vil indsatsen rapportere om ulovlige konventionelle våben og ammunition hertil, som CAR's feltundersøgelseshold dokumenterer i konfliktramte stater, med forbehold af typen og herkomsten heraf og uanset tilhørsforholdet for den part, der er i besiddelse af disse våben. CAR anerkender, at medlemsstater, der videregiver oplysninger med henblik på gennemsigtighed, kan udsætte deres våbeneksport for større offentlig kontrol. Derfor vil CAR i videst mulig udstrækning:
a)
i sin offentlige rapportering anerkende de medlemsstater, der har givet oplysninger til iTrace-indsatsen med henblik på offentlig gennemsigtighed, og
b)
sikre, at iTraces offentlige rapportering klart skelner mellem ovennævnte medlemsstater og stater, der konsekvent undlader at videregive oplysninger til støtte for iTrace-undersøgelser.
8.1.   Operationel afklaring
CAR vil anmode om forhåndsgodkendelse fra COARM før et reelt engagement i alle lande, der ikke tidligere har været omfattet af feltundersøgelser eller uddannelses- og vejledningsprogrammer under iTrace. En sådan anmodning vil vise CAR's brede fokus i undersøgelser og metodologi, der er planlagt for det potentielle land. På tidspunktet for vedtagelsen af denne rådsafgørelse havde iTrace-programmerne tidligere opereret i følgende lande: Afghanistan, Bahrain, Benin, Burkina Faso, Cameroun, Den Centralafrikanske Republik, Tchad, Den Demokratiske Republik Congo, Elfenbenskysten, Egypten, Etiopien, Gambia, Ghana, Indien, Irak, Israel, Jordan, Kenya, Libanon, Libyen, Mali, Mauretanien, Marokko, Mozambique Myanmar/Burma, Nepal, Niger, Nigeria, Filippinerne, Saudi-Arabien, Senegal, Somalia, Sydsudan, Sudan, Syrien, Togo, Tunesien, Tyrkiet, Uganda, Ukraine, De Forenede Arabiske Emirater og Yemen.
8.2.   Afbødning af skævheder
CAR anerkender, at det niveau af detaljer, som de nationale regeringer giver som svar på sporingsanmodninger, der spænder fra intet svar til fuld offentliggørelse og levering af overførselsdokumenter, kan medføre, at medlemsstater oplever forskellige grader af offentlig eksponering. CAR forpligter sig til at afbøde eventuelle implicitte skævheder, som en sådan forskel i sporingssvar kan give iTrace-rapporteringen, ved:
a)
udtrykkeligt at anføre skriftligt i indledningen alle sager, der rapporteres af iTrace-indsatsen, hvor medlemsstater har svaret gennemsigtigt på sporingsanmodninger på en måde, som, hvis det er relevant, utvetydigt bekræfter lovligheden af de overførsler, der er genstand for disse sporingsanmodninger
b)
udtrykkeligt at anføre skriftligt i indledningen alle sager, der rapporteres af iTrace-indsatsen, hvor stater ikke har svaret på sporingsanmodninger, og angive, at »CAR på grund af manglende sporingssvar ikke kan udtale sig om lovligheden af den pågældende overførsel« (dette finder ikke anvendelse på sager, hvor medlemsstaterne som svar på en konkret sporingsanmodning har givet en begrundelse for, hvorfor de ikke kan svare straks eller udtømmende), og
c)
at forelægge EU-Udenrigstjenesten en planlagt rapport om alle de sager, hvor CAR ikke har modtaget nogen bekræftelse fra stater af, at de har modtaget en sporingsanmodning, senest 28 dage efter modtagelsen. CAR vil registrere alle bekræftelser af modtagelse, som CAR modtager i form af breve, fax, e-mail eller telefonopkald.
8.3.   Sporingsprocessen
Medlemsstaterne og ikkestatslige enheder reagerer helt efter eget skøn på de sporingsanmodninger, som CAR har udstedt inden for rammerne af iTrace-projektet, i overensstemmelse med deres nationale lovgivning om eksportkontrol og datafortrolighed.
CAR sender først sporingsanmodningerne om eksportkontrollerede enheder elektronisk til en regerings faste mission ved De Forenede Nationer i New York, selv om CAR af administrative grunde tilskynder de nationale regeringer til at udpege et kontaktpunkt i hovedstæderne med henblik på den fremtidige kommunikation med iTrace-indsatsen. For så vidt angår ikkekontrollerede enheder sender CAR sporingsanmodninger elektronisk til produktions- eller eksportvirksomheder.
Sporingsprocessen følger CAR's interne operative standardprocedure 02.02 og omfatter følgende trin:
a)
Efter dataregistreringen markerer de feltundersøgelseshold, som er underlagt krav om at spore konventionelle våben og ammunition hertil, dem med henblik på sporing i det globale iTrace-våbenrapporteringssystem.
b)
CAR's sporingsenhed gennemgår alle andre data, der er indsamlet på stedet, og foretager sammen med CAR's analyseenhed eventuelle yderligere sporingsanmodninger, som den anser for relevante.
c)
Systemet udfører automatisk følgende trin for enheder, der er udvalgt til sporing: i) tildeler hver enhed et sporingsanmodningsnummer, ii) samler sporingsanmodninger for en eller flere enheder, som stammer fra samme land, i en enkelt sporingsmeddelelse og iii) tildeler hver sporingsmeddelelse et korrespondancenummer.
d)
Afsendelsen af en sporingsanmodning indleder en venteperiode på 28 dage under hensyntagen til nationale procedurer, f.eks. i medlemsstaterne. I venteperioden må enheden ikke offentliggøres eller omtales i noget af CAR's output.
e)
Hvis sporingsenheden ved udløbet af de 28 dage ikke har modtaget et sporingssvar, kan den udstede en påmindelse (pr. e-mail eller telefon, hvor der opbevares noter fra al kommunikation). Påmindelsen indleder ikke en ny periode på 28 dage.
f)
Når sporingsenheden modtager et svar på en sporingsanmodning, giver den alle relevante medarbejdere besked herom. De relevante medarbejdere drøfter svaret med sporingsenheden og træffer afgørelse om det videre forløb (dvs. har den besvarende part besvaret CAR's spørgsmål? Er CAR nødt til at følge op på sagen eller bede om en præcisering? Kan CAR udstede en underretning om ret til genmæle?).
g)
Når alle præciseringer er modtaget, udfærdiger sporingsenheden en underretning om ret til genmæle. Det er en kort sammenfatning af de oplysninger, der er fremlagt som svar på CAR's anmodning, og omfatter forbehold vedrørende manglende eller utilstrækkelige oplysninger. Teksten er udformet med henblik på at blive gengivet ordret i iTrace og i andet output fra CAR og skal være den mest fyldestgørende redegørelse for de oplysninger, som respondenten har fremlagt som svar på sporingsanmodningen. Sporingsenheden videresender udkastet til teksten til det hold, der var ansvarligt for at anmode om, at sporingen blev gennemgået. Når teksten er blevet godkendt, underretter holdet sporingsenheden skriftligt, og sporingsenheden fremsender underretningen om ret til genmæle.
h)
Når underretningen om ret til genmæle fremsendes, begynder en ny venteperiode på 28 dage, hvor CAR opfordrer den besvarende part til at foreslå tilføjelser til eller ændringer af teksten til retten til genmæle.
i)
Hvis den besvarende part foreslår ændringer af teksten til retten til genmæle, ændrer CAR teksten og fremsender underretningen om ret til genmæle på ny. Hver gang sporingsenheden fremsender underretningen om ret til genmæle på ny, begynder en ny venteperiode på 28 dage. Denne proces kan gentages, indtil CAR finder, at en konstruktiv udveksling har fundet sted. CAR er ikke forpligtet til at acceptere ændringer af teksten til retten til genmæle i det uendelige.
j)
Processen angående retten til genmæle afsluttes, enten når den berørte regering eller enhed underretter CAR om, at teksten kan godkendes, eller når CAR finder, at de yderligere ændringer, som den berørte regering eller enhed har foreslået, er ugyldige eller overflødige. Hvis regeringen meddeler, at den er uenig med CAR, og CAR finder, at de anførte punkter er ugyldige eller overflødige, skal CAR i teksten til retten til genmæle henvise til indsigelserne.
k)
I de tilfælde, hvor processen angående retten til genmæle pågår, og offentliggørelsen er umiddelbart forestående, meddeler CAR den besvarende part, to uger før teksten bliver »låst«, at yderligere ændringer ikke vil blive indført i den relevante publikation efter den dato, hvor teksten bliver låst.
l)
Når sporingsenheden har indarbejdet alle ændringer og tilføjelser i teksten til retten til genmæle, fremsender den udkastet til teksten til det hold, der var ansvarligt for at anmode om, at sporingen blev gennemgået. Når teksten er blevet godkendt, underretter CAR's hold sporingsenheden skriftligt. Efter godkendelsen er teksten til retten til genmæle »låst«, og der kan ikke foretages yderligere ændringer af teksten til retten til genmæle. Denne tekst skal efterfølgende gengives ordret i ethvert offentligt eller ikkeoffentligt output, der henviser til sagen. Det er derfor af afgørende betydning, at sporingsenheden og de relevante hold bliver enige om den nøjagtige ordlyd af hele teksten, inden underretningen om ret til genmæle udstedes, og
m)
hvis en regering eller en enhed i sit svar på CAR's sporingsanmodninger identificerer det næste led i leverandørkæden, udsteder CAR en ny sporingsanmodning til den pågældende part, og sporingsprocessen begynder forfra fra punkt a).
8.4.   Forudgående underretning
CAR sender en forudgående underretning til alle de parter, som der i væsentlig grad henvises til i iTrace-publikationerne. Dette sker i form af en formel meddelelse, som udarbejdes af ophavsmanden til den kommende publikation og fremsendes af sporingsenheden. I den forudgående underretning beskrives, hvordan rapporten vil henvise til forholdet mellem den omtalte regering eller anden enhed og den pågældende sag, og den har til formål at sikre, at:
a)
CAR har udvist rettidig omhu i forbindelse med eventuelle påstande eller henvisninger til enheder i sit output, og
b)
oplysningerne i CAR's output er præcise og retfærdige.
Når en forudgående underretning er sendt, indledes en venteperiode på 14 dage, hvor CAR opfordrer modtagerne til at kontrollere nøjagtigheden af de fremlagte oplysninger og fremsætte eventuelle indsigelser. Enheden må ikke offentliggøres eller omtales i noget af CAR's output i denne periode på 14 dage.
9.   
Rapportering
Conflict Armament Research vil udarbejde beskrivende output hvert kvartal. Disse vil bl.a. indeholde detaljerede oplysninger om de aktiviteter, der er gennemført i løbet af rapporteringsperioden, under hvert enkelt projekt, herunder datoer og nationale institutioner. Rapporteringen vil også omfatte antallet af rådgivninger, som iTrace har gennemført med medlemsstaterne.
Det geografiske anvendelsesområde for forskningsaktiviteterne, mængden og kategorien af resultaterne samt deres oprindelse vil være tilgængelige på iTrace-onlinedashboardet i realtid.

Summary:
Ulovlige våben og ammunition — global rapporteringsmekanisme
RESUMÉ AF:
Fælles holdning 2008/944/FUSP om fælles regler for kontrol med eksport af militærteknologi og -udstyr
Afgørelse (FUSP) 2015/1908 til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (»iTrace II«)
Afgørelse (FUSP) 2017/2283 til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (»iTrace III«)
Afgørelse (FUSP) 2019/2191 til støtte for en global rapporteringsmekanisme vedrørende ulovlige konventionelle våben og ammunition hertil for at mindske risikoen for omledning og ulovlig overførsel heraf (»iTrace IV«)
Afgørelse (FUSP) 2023/387 til støtte for en global rapporteringsmekanisme vedrørende ulovlige konventionelle våben og ammunition hertil for at mindske risikoen for omledning og ulovlig overførsel heraf (iTrace V)
HVAD ER FORMÅLET MED DEN FÆLLES HOLDNING OG AFGØRELSERNE?
Den fælles holdning fastsætter 
Den Europæiske Unions
 (EU) regler om kontrol med eksport af produkter fra militærteknologi og -udstyr.
Afgørelserne fornyer EU’s finansiering af 
iTrace
, et brugervenligt globalt informationsstyringssystem for omledte eller handlede 
håndvåben og lette våben
1
 (SALW) samt ammunition.
HOVEDPUNKTER
Eksport af militærteknologi og -udstyr
Den fælles holdning fra 2008 fastsætter otte kriterier for vurdering af ansøgninger om eksport af militærteknologi og -udstyr, der er opført på EU’s 
fælles liste over militært udstyr
.
Håndvåben og lette våben
Ulovlig overførsel af håndvåben og lette våben er med til at forværre terrorisme og organiseret kriminalitet og er en vigtig faktor i forbindelse med udløsning og spredning af konflikter, ligesom det bidrager til sammenbruddet af regeringer.
EU har støttet iTrace i at overvåge bevægelsen af ulovlige håndvåben og lette våben, som er en integreret del af disse problemer.
iTrace
EU ydede for første gang finansiering til iTrace med afgørelse 
2013/698/FUSP
 (se 
resumé
).
Denne afgørelse støtter 
EU’s strategi til bekæmpelse af ulovlig ophobning og handel med håndskydevåben og ammunition
.
iTrace-projektet skal gennemføres af den ikkestatslige organisation 
Conflict Armament Research
 (CAR) under 
Unionens højtstående repræsentant for udenrigsanliggender og sikkerhedspolitiks
 ansvar.
Den højtstående repræsentant aflægger rapport om gennemførelsesprocessen til 
Rådet for Den Europæiske Union
, og 
Europa-Kommissionen
 aflægger rapport om de finansielle aspekter.
EU har fornyet støtten til de forskellige faser af projektet gennem efterfølgende afgørelser, herunder senest afgørelsen i 2023 om iTrace V, som anmodet af 
EU’s globale strategi
.
iTrace V
iTrace V-projektet er blevet tildelt 
6,2 mio. EUR
 fra EU’s budget. CAR og 
det tyske udenrigsministerium
 dækker de yderligere omkostninger.
Den politiske dialog har flere mål, herunder:
fortsat vedligeholdelse og styrkelse af iTrace med henblik på at stille relevante oplysninger til rådighed for politiske beslutningstagere, eksperter i kontrol med våben og myndigheder, der beskæftiger sig med kontrol med eksport af våben, så de kan udvikle effektive, evidensbaserede strategier og projekter til bekæmpelse af spredningen af ulovlige håndvåben og lette våben
uddannelse og vejledning af nationale myndigheder i konfliktramte lande i at udvikle en bæredygtig national kapacitet til at identificere og spore ulovlige konventionelle våben og fremme af et kontinuerligt samarbejde med iTrace-projektet
hyppigere og længerevarende feltforskning inden for håndvåben og lette våben, der er i omløb i konfliktramte lande
skræddersyet støtte til 
EU-medlemsstaternes
 myndigheder med ansvar for kontrol med våbeneksport og politiske beslutningstagere inden for våbenkontrol
øget bevidstheden om resultaterne af projektet
tilvejebringelse af rapporter om nøglepolitikspørgsmål, der bygger på data fra feltundersøgelser og lægges i iTrace-systemet, om særlige områder, som kræver international opmærksomhed
fortsat sporing af konventionelle våben og ammunition hertil (med samarbejde fra medlemsstaterne og ikke-EU-lande) for at finde ud af, hvordan de ender i hænderne på uautoriserede brugere.
HVORNÅR GÆLDER DEN FÆLLES HOLDNING OG AFGØRELSERNE FRA?
Den fælles holdning trådte i kraft den 
8. december 2008
.
Afgørelse (FUSP) 2015/1908 om iTrace II trådte i kraft den 
22. oktober 2015
.
Afgørelse (FUSP) 2017/2283 om iTrace III trådte i kraft den 
11. december 2017
.
Afgørelse (FUSP) 2019/2191 om iTrace IV trådte i kraft den 
19. december 2019
.
Afgørelse (FUSP) 2023/387 om iTrace V trådte i kraft den 
20. februar 2023
.
BAGGRUND
For yderligere oplysninger henvises til:
Kontrol med våbeneksport
 (EU-Udenrigstjenesten).
VIGTIGE BEGREBER
Håndvåben og lette våben.
 Ethvert bærbart dødbringende våben. Håndvåben omfatter håndskydevåben, haglgeværer, geværer og lette maskinpistoler. Lette våben omfatter kraftige maskingeværer, granatkastere og panserværnskanoner.
HOVEDDOKUMENTER
Rådets fælles holdning 
2008/944/FUSP
 af 
8. december 2008
 om fælles regler for kontrol med eksport af militærteknologi og -udstyr (EUT L 335 af 
13.12.2008
, 
s. 99-103
).
Efterfølgende ændringer til fælles holdning 2008/944/FUSP er blevet indarbejdet i grundteksten. Denne 
konsoliderede udgave
 har ingen retsvirkning.
Rådets afgørelse (FUSP) 
2015/1908
 af 
22. oktober 2015
 til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (»iTrace II«) (EUT L 278 af 
23.10.2015
, 
s. 15-25
).
Rådets afgørelse (FUSP) 
2017/2283
 af 
11. december 2017
 til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (»iTrace III«) (EUT L 328 af 
12.12.2017
, 
s. 20-31
).
Rådets afgørelse (FUSP) 
2019/2191
 af 
19. december
 2019 til støtte for en global rapporteringsmekanisme vedrørende ulovlige konventionelle våben og ammunition hertil for at mindske risikoen for omledning og ulovlig overførsel heraf (»iTrace IV«) (EUT L 330 af 
20.12.2019
, 
s. 53-70
).
Rådets afgørelse (FUSP) 
2023/387
 af 
20. februar 2023
 til støtte for en global rapporteringsmekanisme vedrørende ulovlige konventionelle våben og ammunition hertil for at mindske risikoen for omledning og ulovlig overførsel heraf (»iTrace V«) (EUT L 53 af 
21.2.2023
, 
s. 19-36
).
Se den 
konsoliderede udgave
.
TILHØRENDE DOKUMENTER
Fælles meddelelse til Europa-Parlamentet og Rådet — Elementer med henblik på en EU-strategi til bekæmpelse af ulovlige skydevåben, håndvåben og lette våben samt ammunition hertil »Sikring af våben, beskyttelse af borgerne« (
JOIN(2018) 17 final
 af 
13.6.2018
).
Meddelelse fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg og Regionsudvalget — Europæisk handlingsplan for forsvarsområdet (
COM(2016) 950 final
 af 
30.11.2016
).
Rådets afgørelse 
2013/698/FUSP
 af 
25. november 2013
 til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (EUT L 320 af 
30.11.2013
, 
s. 34-42
).
seneste ajourføring 
8.5.2023